CELEX: E2009C0303
Language: el
Date: 2009-07-08 00:00:00
Title: Απόφαση της Εποπτεύουσας Αρχής της ΕΖΕΣ αριθ. 303/09/COL, της 8ης Ιουλίου 2009 , για το καθεστώς όσον αφορά τις θαλάσσιες μεταφορές με τη μορφή καθεστώτος φορολογίας χωρητικότητας και καθεστώτος επιστροφής φόρων για την απασχόληση ναυτιλλομένων (Ισλανδία)

18.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 301/10
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 303/09/COL
   της 8ης Ιουλίου 2009
   για το καθεστώς όσον αφορά τις θαλάσσιες μεταφορές με τη μορφή καθεστώτος φορολογίας χωρητικότητας και καθεστώτος επιστροφής φόρων για την απασχόληση ναυτιλλομένων
   (Ισλανδία)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   Έχοντας υπόψη:
   τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο αριθ. 26,
   τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (3), και ιδίως το άρθρο 24,
   το άρθρο 1 παράγραφος 2 του μέρους I καθώς και τα άρθρα 4 παράγραφος 4, 6 και 7 παράγραφος 5 του μέρους ΙΙ του πρωτοκόλλου 3 της συμφωνίας περί εποπτείας και Δικαστηρίου (4),
   τις κατευθυντήριες γραμμές της Αρχής για την εφαρμογή και ερμηνεία των άρθρων 61 και 62 της συμφωνίας ΕΟΧ (5), και ιδίως το κεφάλαιο για τις ενισχύσεις στις θαλάσσιες μεταφορές (6),
   την απόφαση της Αρχής της 14ης Ιουλίου 2004 όσον αφορά τις εκτελεστικές διατάξεις που αναφέρονται στο άρθρο 27 του μέρους ΙΙ του πρωτοκόλλου 3 (7),
   αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τα εν λόγω άρθρα (8),
   Εκτιμώντας τα ακόλουθα:
   I.   ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1.   ΔΙΑΔΙΚΑΣΙΑ
   
   Με επιστολή της 23ης Μαρτίου 2007 (αριθ. αναφ. 415003), οι ισλανδικές αρχές κοινοποίησαν στην Αρχή τη σχεδιαζόμενη ενίσχυση υπέρ του τομέα των θαλάσσιων μεταφορών, σύμφωνα με το άρθρο 1 παράγραφος 3 του μέρους I του πρωτοκόλλου 3.
   Μετά την ανταλλαγή διάφορων επιστολών (9), η Αρχή ενημέρωσε τις ισλανδικές αρχές, με επιστολή της 19ης Δεκεμβρίου 2007, ότι είχε αποφασίσει να κινήσει τη διαδικασία που προβλέπεται στο άρθρο 1 παράγραφος 2 του μέρους Ι του πρωτοκόλλου 3 όσον αφορά τις κρατικές ενισχύσεις για τις θαλάσσιες μεταφορές στην Ισλανδία με τη μορφή καθεστώτος φορολογίας χωρητικότητας και καθεστώτος επιστροφής φόρων για την απασχόληση ναυτιλλομένων.
   Η απόφαση της Αρχής αριθ. 721/07/COL σχετικά με την κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης και στο Συμπλήρωμα ΕΟΧ (10). Η Αρχή κάλεσε τα ενδιαφερόμενα μέρη να υποβάλουν τις παρατηρήσεις τους.
   Η Αρχή δεν έλαβε παρατηρήσεις από ενδιαφερόμενα μέρη.
   2.   ΠΕΡΙΓΡΑΦΗ ΤΩΝ ΠΡΟΤΕΙΝΟΜΕΝΩΝ ΜΕΤΡΩΝ
   
   Η κοινοποίηση αφορούσε δύο ξεχωριστά μέτρα: Ένα καθεστώς φορολογίας χωρητικότητας και ένα ειδικό καθεστώς επιστροφής φόρων για τους πλοιοκτήτες. Τα δύο μέτρα περιγράφονται στη συνέχεια.
   2.1.   ΤΙΤΛΟΣ ΚΑΙ ΣΤΟΧΟΣ ΤΩΝ ΚΟΙΝΟΠΟΙΗΘΕΝΤΩΝ ΚΑΘΕΣΤΩΤΩΝ
   Το καθεστώς «Ríkisstyrkur vegan kaupskipaútgerðar á Íslandi», δηλαδή κρατικές ενισχύσεις για τις θαλάσσιες μεταφορές στην Ισλανδία, περιλαμβάνει και τα δύο κοινοποιηθέντα μέτρα. Ο στόχος του καθεστώτος είναι να ενισχύσει τις θαλάσσιες μεταφορές στην Ισλανδία με την παροχή πλεονεκτημάτων στους πλοιοκτήτες, ώστε να νηολογούν τα πλοία τους στην Ισλανδία αντί να χρησιμοποιούν σημαία ευκαιρίας.
   2.2.   ΕΘΝΙΚΗ ΝΟΜΙΚΗ ΒΑΣΗ ΓΙΑ ΤΑ ΚΟΙΝΟΠΟΙΗΘΕΝΤΑ ΜΕΤΡΑ
   Η νομική βάση για τα προαναφερθέντα μέτρα είναι ο Νόμος 86/2007 περί φορολογίας επιχειρήσεων εμπορικής ναυτιλίας, «Lög um skattlagningu kaupskipaútgerðar», (εφεξής: «νόμος περί φόρου χωρητικότητας»). Ο νόμος αυτός εγκρίθηκε από το Κοινοβούλιο στις 17 Μαρτίου 2007 και δημοσιεύτηκε στην Επίσημη Εφημερίδα της κυβερνήσεως στις 30 Μαρτίου 2007. Σύμφωνα με το άρθρο 17 του νόμου περί φόρου χωρητικότητας, ο νόμος αυτός τέθηκε σε ισχύ την 1η Ιανουαρίου 2008.
   Ο νόμος περί φόρου χωρητικότητας πρέπει να εξεταστεί σε συνδυασμό με το νόμο 38/2007 um íslenska alþjóðlega skipaskrá για το ισλανδικό διεθνές νηολόγιο (11) (εφεξής «ΙΔΝ»), που τέθηκε σε ισχύ την 1η Ιανουαρίου 2008 (12).
   2.3.   Ο ΦΟΡΟΣ ΧΩΡΗΤΙΚΟΤΗΤΑΣ
   Στην Ισλανδία, ο γενικός συντελεστής φορολογίας εταιρειών είναι 15 % (13). Ο νόμος περί φόρου χωρητικότητας ορίζει ότι αντί για την άμεση εφαρμογή του συνήθους συντελεστή φορολογίας εταιρειών, που είναι 15 %, στα κέρδη από ναυτιλιακές δραστηριότητες, οι ναυτιλιακές εταιρείες μπορούν να υπαχθούν σε ευνοϊκότερο φόρο χωρητικότητας, που υπολογίζεται βάσει θεωρητικού ημερήσιου κέρδους ανάλογα με την πραγματική χωρητικότητα του συγκεκριμένου πλοίου. Εάν μια ναυτιλιακή εταιρεία επιθυμεί να συνεχίσει να υπάγεται στους συνήθεις κανόνες φορολογίας των εταιρειών για τον υπολογισμό των κερδών της, είναι ελεύθερη να το πράξει.
   Στην περίπτωση αυτή, το θεωρητικό κέρδος που προκύπτει από την εφαρμογή καθορισμένου συντελεστή στην πραγματική χωρητικότητα υπόκειται στο συνήθη φόρο εταιρειών.
   Κατ’ αυτόν τον τρόπο, το φορολογικό καθεστώς χωρητικότητας απαλλάσσει επιλέξιμες εταιρείες από τον κανονικό φόρο εταιρειών για κέρδη που προέρχονται από ναυτιλιακές δραστηριότητες, στο βαθμό που τα κέρδη παραμένουν σε εταιρείες εντός του καθεστώτος. Η απαλλαγή δεν εφαρμόζεται σε τόκους, κέρδη από καθαρή διαπραγμάτευση μετοχών ή έσοδα από άλλες πηγές.
   2.3.1.   
         Επιλέξιμες δραστηριότητες
      
   
   Το καθεστώς καλύπτει πλοία νηολογημένα στο ΙΔΝ χωρητικότητας τουλάχιστον 100 GT χρησιμοποιούμενα για τη μεταφορά επιβατών ή φορτίου στο εξωτερικό και τη μεταφορά φορτίων στην εγχώρια αγορά. To άρθρο 3 του νόμου περί φόρου χωρητικότητας ορίζει ότι η μεταφορά φορτίου ή επιβατών πρέπει να πραγματοποιείται:
   
               1.
            
            
               με εμπορικά πλοία που ανήκουν στη ναυτιλιακή εταιρεία·
            
         
               2.
            
            
               με εμπορικά πλοία που ναυλώνονται χωρίς πλήρωμα (ναύλωση κενού πλοίου)·
            
         
               3.
            
            
               με εμπορικά πλοία που ναυλώνονται με πλήρωμα (χρονοναύλωση).
            
         Οι δραστηριότητες εμπορικής ναυτιλίας δεν περιλαμβάνουν τη ναύλωση κενού πλοίου για χρονικό διάστημα μεγαλύτερο των τριών ετών. Οι ισλανδικές αρχές ανέφεραν ότι δεν υπάρχει ειδικός κανόνας όσον αφορά την αναλογία εμπορικών πλοίων που μπορούν να ναυλώνονται με ή χωρίς πλήρωμα σε σύγκριση με αυτά που ανήκουν στη ναυτιλιακή εταιρεία.
   To άρθρο 4 του νόμου περί φόρου χωρητικότητας ορίζει ότι οι ακόλουθες δραστηριότητες δεν είναι επιλέξιμες βάσει του νόμου: Αλιεία, λιμενικές κατασκευές, καταδύσεις, ναυαγιαίρεση και πλοήγηση, εκπαιδευτικές και σχολικές ή άλλες κοινωνικές δραστηριότητες, αθλητικές και ψυχαγωγικές δραστηριότητες, συμπεριλαμβανομένης της παρατήρησης φαλαινών και της μεταφοράς επιβατών μεταξύ λιμένων εντός της Ισλανδίας που δεν χρησιμοποιούνται για τις μεταφορές μεταξύ χωρών.
   Οι ισλανδικές αρχές επιβεβαίωσαν ότι η ρυμούλκηση και η βυθοκόρηση δεν είναι επιλέξιμες βάσει του νόμου.
   To άρθρο 3 νόμου περί του φόρου χωρητικότητας ορίζει ότι οι ακόλουθες βοηθητικές δραστηριότητες είναι επιλέξιμες:
   
               1.
            
            
               η χρήση εμπορευματοκιβωτίων σε εμπορευματικές μεταφορές·
            
         
               2.
            
            
               η λειτουργία εγκαταστάσεων φορτοεκφόρτωσης και συντήρησης·
            
         
               3.
            
            
               η λειτουργία τερματικών επιβατικών σταθμών και η πώληση εισιτηρίων·
            
         
               4.
            
            
               η λειτουργία εγκαταστάσεων γραφείων και διοίκησης·
            
         
               5.
            
            
               η πώληση καταναλωτικών προϊόντων στα εμπορικά πλοία.
            
         2.3.2.   
         Νηολόγηση στο ΙΔΝ και πλήρης φορολογική υποχρέωση
      
   
   Σύμφωνα με το άρθρο 1 του νόμου περί φόρου χωρητικότητας,
   
      «οι εταιρείες περιορισμένης ευθύνης και οι ανώνυμες εταιρείες οι οποίες υπόκεινται σε φόρο σύμφωνα με το στοιχείο 1 της παραγράφου 1 του άρθρου 2 του νόμου 90/2003 για το φόρο εισοδήματος, και εκμεταλλεύονται εμπορικά πλοία που είναι νηολογημένα στο Ισλανδικό Διεθνές Νηολόγιο (ΙΔΝ), μπορούν να επιλέξουν το νόμο αυτό αντί του νόμου 90/2003 για τη φορολογία των σχετικών επιχειρήσεων τους.»
   
   Εκτός από την απαίτηση όσον αφορά τις επιλέξιμες δραστηριότητες, ο νόμος περί φόρου χωρητικότητας ορίζει ότι πρέπει να τηρούνται οι ακόλουθοι δύο όροι:
   
               —
            
            
               Πρώτον, τα πλοία πρέπει να είναι νηολογημένα στο ΙΔΝ. Οι ισλανδικές αρχές ισχυρίζονται ότι η νηολόγηση στο ΙΔΝ δεν θεωρείται «σύνδεση με τη σημαία». Η σύνδεση με τη σημαία της Ισλανδίας δεν απαιτείται ρητά με την αυστηρή έννοια του όρου. Πράγματι, σύμφωνα με το άρθρο 6 του νόμου αριθ. 38/2007 για το ΙΔΝ «τα εμπορικά πλοία που είναι νηολογημένα στο Ισλανδικό Διεθνές Νηολόγιο θεωρούνται ισλανδικά και έχουν το δικαίωμα να φέρουν την εθνική σημαία της Ισλανδίας». Για το λόγο αυτό, οι ισλανδικές αρχές αναφέρουν τη σύνδεση με τη σημαία ως δικαίωμα και όχι ως όρο επιλεξιμότητας βάσει του καθεστώτος.
               Ακόμη και εάν δεν φέρουν την ισλανδική σημαία, πλοία που είναι νηολογημένα στο ΙΔΝ μπορούν πάντα να έχουν πρόσβαση στο φόρο χωρητικότητας. Από την άποψη αυτή, το άρθρο 4 του ίδιο νόμου ορίζει ότι δικαίωμα νηολόγησης έχει κάθε «πλοιοκτήτης εμπορικού σκάφους που είναι ισλανδός πολίτης, πολίτης άλλου κράτους μέλους στον Ευρωπαϊκό Οικονομικό Χώρο ή των ιδρυτικών μελών της Ευρωπαϊκής Ζώνης Ελευθέρων Συναλλαγών, πολίτης των Νήσων Φαρόε ή νομική οντότητα εγγεγραμμένη στην Ισλανδία».
            
         
               —
            
            
               Δεύτερον, οι εταιρείες περιορισμένης ευθύνης και οι ανώνυμες εταιρείες πρέπει να υπόκεινται σε φόρο σύμφωνα με το εδάφιο 1 της παραγράφου 1 του άρθρου 2 του νόμου αριθ. 90/2003 για το φόρο εισοδήματος (εφεξής «νόμος περί φόρου εισοδήματος»). Η διάταξη αυτή ορίζει ότι οι εταιρείες με έδρα την Ισλανδία φορολογούνται στην Ισλανδία όσον αφορά το συνολικό τους εισόδημα (πλήρης φορολογική υποχρέωση). Ένα νομικό πρόσωπο θεωρείται ότι έχει έδρα την Ισλανδία εάν είναι εγγεγραμμένο στην Ισλανδία, εάν θεωρεί την Ισλανδία ως τόπο εγκατάστασής του με βάση το καταστατικό του, ή εάν έχει την πραγματική διοικητική έδρα του στην Ισλανδία. Το άρθρο 3 του νόμου περί φόρου εισοδήματος ορίζει ότι εταιρείες που δεν έχουν την έδρα τους στη χώρα, είναι υπόχρεες φόρου στην Ισλανδία για έσοδα που προέρχονται από την Ισλανδία (φορολόγηση στην πηγή). Οι ισλανδικές αρχές επιβεβαίωσαν ότι οι εταιρείες, προκειμένου να καταστούν επιλέξιμες, δεν πρέπει να είναι καταχωρημένες βάσει του ισλανδικού δικαίου ως ισλανδικές εταιρείες. Κατ'αυτόν τον τρόπο, εταιρείες που είναι καταχωρημένες βάσει του εταιρικού δικαίου άλλου κράτους ΕΟΧ θα μπορούν να υπαχθούν στο καθεστώς του φόρου χωρητικότητας υπό τον όρο ότι ανταποκρίνονται στις πρόσθετες απαιτήσεις.
            
         2.3.3.   
         Καθορισμός της φορολογικής βάσης
      
   
   Σύμφωνα με το άρθρο 6 του νόμου περί φόρου χωρητικότητας, η φορολογική βάση (θεωρητικό κέρδος) θα καθορίζεται ως εξής:
   
               —
            
            
               Έως και 25 000 NT –30 ISK ανά 100 ΝΤ,
            
         
               —
            
            
               Από 25 001 NT –10 ISK ανά 100 ΝΤ.
            
         Εκπτώσεις από τη φορολογική βάση δεν επιτρέπονται.
   2.3.4.   
         Φορολόγηση βάσει του νόμου περί φόρου εισοδήματος και τήρηση χωριστών λογαριασμών
      
   
   To άρθρο 4 του νόμου περί φόρου χωρητικότητας ορίζει ότι εάν μια ναυτιλιακή επιχείρηση αναπτύσσει και άλλες δραστηριότητες εκτός από αυτές που είναι επιλέξιμες για το φόρο χωρητικότητας, τότε θα πρέπει να φορολογηθεί για τις εν λόγω δραστηριότητες σύμφωνα με το νόμο περί φόρου εισοδήματος.
   Το άρθρο 7 του νόμου περί φόρου χωρητικότητας ορίζει ότι τα έσοδα και τα έξοδα από δραστηριότητες εμπορικής ναυτιλίας θα πρέπει να τηρούνται χωριστά από τα έσοδα και τα έξοδα άλλων δραστηριοτήτων κατ'αναλογία προς τη λογιστική αξία των περιουσιακών στοιχείων που χρησιμοποιούνται στις δραστηριότητες εμπορικής ναυτιλίας, αφενός, και για άλλες χρήσεις, αφετέρου.
   Το άρθρο 9 του νόμου περί φόρου χωρητικότητας ορίζει ότι τα έξοδα από δραστηριότητες εμπορικής ναυτιλίας δεν μπορούν να εκπέσουν από το εισόδημα της ναυτιλιακής εταιρείας που φορολογείται βάσει του νόμου περί φόρου εισοδήματος. Τα έξοδα, πλην των χρηματοοικονομικών εξόδων, που σχετίζονται ταυτόχρονα με την απόκτηση εισοδήματος από δραστηριότητες εμπορικής ναυτιλίας και την απόκτηση άλλου εισοδήματος, θα πρέπει να διαιρούνται κατ’ αναλογία προς το εισόδημα. Στην περίπτωση που καταβληθέντες τόκοι, αποσβέσεις και συναλλαγματικές ζημίες σύμφωνα με το άρθρο 49 του νόμου περί φόρου εισοδήματος αφορούν ταυτόχρονα την απόκτηση εισοδήματος από δραστηριότητα εμπορικής ναυτιλίας και την απόκτηση άλλου εισοδήματος, τα χρηματοοικονομικά αυτά έξοδα θα πρέπει να διαιρούνται κατ’ αναλογία προς τη λογιστική αξία των περιουσιακών στοιχείων που χρησιμοποιούνται στις δραστηριότητες εμπορικής ναυτιλίας, αφενός, και για άλλες χρήσεις, αφετέρου. Έξοδα που θεωρούνται ότι σχετίζονται με τη δημιουργία εισοδήματος το οποίο δεν προέρχεται από την εκμετάλλευση εμπορικών πλοίων, θα υπάγονται στο νόμο περί φόρου εισοδήματος.
   Το άρθρο 11 του νόμου περί φόρου χωρητικότητας ορίζει ότι οι ζημίες από επιχειρήσεις εμπορικής ναυτιλίας δεν εκπίπτουν από τη φορολογία άλλων δραστηριοτήτων σύμφωνα με το νόμο περί φόρου εισοδήματος.
   2.3.5.   
         Διάρκεια του καθεστώτος και περίοδος υποχρεωτικής παραμονής χωρίς δικαίωμα αποχώρησης
      
   
   Οι ισλανδικές αρχές ανέφεραν ότι τα καθεστώτα κοινοποιούνται για αόριστο χρόνο, αλλά ότι είναι διατεθειμένες να υποβάλουν νέα κοινοποίηση μετά από χρονικό διάστημα που θα προσδιορισθεί σε συμφωνία με την Αρχή.
   Σύμφωνα με το άρθρο 2 του νόμου περί φόρου χωρητικότητας, το καθεστώς του φόρου χωρητικότητας προβλέπει τριετή περίοδο υποχρεωτικής παραμονής χωρίς δικαίωμα αποχώρησης. Αυτό σημαίνει ότι οι πλοιοκτήτες που επιλέγουν το φόρο χωρητικότητας οφείλουν να παραμείνουν στο καθεστώς επί μια τριετία.
   2.4.   ΕΙΔΙΚΗ ΕΠΙΣΤΡΟΦΗ ΓΙΑ ΤΟ ΦΟΡΟ ΕΙΣΟΔΗΜΑΤΟΣ ΝΑΥΤΙΛΛΟΜΕΝΩΝ
   Οι ισλανδικές αρχές κοινοποίησαν επίσης ένα σύστημα υποστήριξης της ακαθάριστης αμοιβής ναυτιλλομένων, με το οποίο οι πλοιοκτήτες μπορούν να λάβουν επιχορηγήσεις ανερχόμενες έως το 90 % του φόρου εισοδήματος που υπολογίζεται επί των ακαθάριστων αμοιβών των ναυτιλλομένων που απασχολούν. Για να λάβουν τις επιχορηγήσεις, οι πλοιοκτήτες πρέπει να είναι εταιρείες περιορισμένης ευθύνης ή ανώνυμες εταιρείες με πλήρη φορολογική υποχρέωση στην Ισλανδία, τα πλοία πρέπει να είναι νηολογημένα στο ΙΔΝ και οι πλοιοκτήτες να απασχολούν ναυτιλλομένους που είναι επιλέξιμοι φορολόγησης στην Ισλανδία.
   Το άρθρο 16 του νόμου περί φόρου χωρητικότητας ορίζει ότι:
   
      «Οι εταιρείες περιορισμένης ευθύνης ή ανώνυμες εταιρείες ιδιωτικού δικαίου που φορολογούνται σύμφωνα με το σημείο 1 της παραγράφου 1 του άρθρου 2 του νόμου αριθ. 90/2003 περί του φόρου εισοδήματος, και εκμεταλλεύονται εμπορικά πλοία, βλέπε άρθρο 3, νηολογημένα στο Ισλανδικό Διεθνές Νηολόγιο (ΙΔΝ), λαμβάνουν επιδότηση που αντιστοιχεί στο 90 % του ορθά καθορισμένου ποσού φόρου εισοδήματος και του δημοτικού φόρου εισοδήματος σε παρακρατούμενους φόρους επί των αμοιβών του πληρώματος των σχετικών εμπορικών σκαφών, αφού ληφθούν υπόψη τα προσωπικά φορολογικά επιδόματα και τα ναυτικά επιδόματα. Ο παρακρατούμενος φόρος διατίθεται κατά τρόπο ώστε το 5 % να καταβάλλεται στο δημόσιο ταμείο και το 5 % στη δημοτική αρχή του εκάστοτε μέλους του πληρώματος. Η διάθεση αυτή αντικαθιστά τη διάθεση παρακρατούμενου φόρου και διαίρεση σύμφωνα με το νόμο περί παρακρατούμενου φόρου, το νόμο περί του φόρου εισοδήματος και το νόμο περί δημοτικής βάσης εισοδήματος.
      Το Υπουργείο Οικονομικών καθορίζει με κανονισμό την εκτέλεση των πληρωμών σύμφωνα με την παράγραφο 1, τον τρόπο υποβολής των αιτήσεων επιδότησης, τους χρόνους πληρωμής και το συμψηφισμό έναντι απλήρωτων δημόσιων επιπέδων.»
   
   Οι ισλανδικές αρχές επιβεβαίωσαν ότι δεν υπάρχουν άλλα κριτήρια επιλεξιμότητας εκτός από το ότι ο ναυτιλλόμενος πρέπει να απασχολείται σε εμπορική ναυτιλιακή εταιρεία και να φορολογείται στην Ισλανδία. Η επιστροφή χορηγείται μόνο για το φόρο εισοδήματος, που υπολογίζεται βάσει των μισθών των ναυτικών. Επίσης δεν καλύπτει τις εισφορές κοινωνικής ασφάλισης. Οι ισλανδικές αρχές επιβεβαίωσαν επίσης ότι η ισλανδική υπηκοότητα είναι άνευ σημασίας από την άποψη αυτή. Ο ναυτικός δεν χρειάζεται να έχει κατοικία στην Ισλανδία για να αποκτήσει ο πλοιοκτήτης δικαίωμα επιχορήγησης.
   2.5.   ΑΠΟΔΕΚΤΕΣ ΤΗΣ ΕΝΙΣΧΥΣΗΣ, ΠΡΟΫΠΟΛΟΓΙΣΜΟΣ, ΔΙΑΡΚΕΙΑ ΚΑΙ ΕΝΑΡΞΗ ΙΣΧΥΟΣ ΤΩΝ ΚΟΙΝΟΠΟΙΗΘΕΝΤΩΝ ΜΕΤΡΩΝ
   Οι ισλανδικές αρχές δεν κατέθεσαν ακριβή στοιχεία όσον αφορά τη μείωση κρατικών εσόδων που θα προκύψει από την εφαρμογή του καθεστώτος του φόρου χωρητικότητας σε σύγκριση με τα φορολογικά έσοδα που θα προέκυπταν από την εφαρμογή του συνήθους φόρου εταιρειών.
   Οι ισλανδικές αρχές ανέφεραν ότι το κόστος των κοινοποιηθέντων μέτρων θα εξαρτηθεί από τον αριθμό των πλοίων που είναι νηολογημένα στο ΙΔΝ. Οι αρχές ανέμεναν να νηολογηθούν 12 πλοία, για τα οποία ο φόρος χωρητικότητας θα ήταν κατά μέσο όρο 120 000 ISK. Στην περίπτωση αυτή, ο φόρος χωρητικότητας θα ανερχόταν σε 1 440 000 ISK. Ωστόσο, στην προκαταρκτική εκτίμηση δεν αναφέρεται το ποσό του συνήθους φόρου εταιρειών που θα έπρεπε ειδάλλως να καταβάλουν τα 12 αυτά πλοία.
   Οι ισλανδικές αρχές ανέφεραν ότι δεν έχουν υποβληθεί αιτήσεις νηολόγησης στο ισλανδικό νηολόγιο.
   Οι ισλανδικές αρχές δεν προσδιόρισαν τη διάρκεια των δύο καθεστώτων.
   2.6.   ΣΩΡΕΥΣΗ
   Σύμφωνα με το τμήμα 11 των κατευθυντήριων γραμμών για τις θαλάσσιες μεταφορές, η μείωση σε μηδενικό επίπεδο της φορολογίας και των κοινωνικών επιβαρύνσεων για ναυτιλλομένους, καθώς και η μείωση της φορολογίας επιχειρήσεων για ναυτιλιακές δραστηριότητες που ευθυγραμμίζεται με τα καθεστώτα που έχουν ήδη εγκριθεί σε άλλα κράτη ΕΟΧ, είναι το ανώτατο επίπεδο επιτρεπόμενης ενίσχυσης. Για να αποφευχθούν οι στρεβλώσεις του ανταγωνισμού, δεν επιτρέπεται άλλα συστήματα χορήγησης ενισχύσεων να παραχωρήσουν μεγαλύτερο όφελος από αυτό. Η ενίσχυση δεν θα πρέπει σε καμία περίπτωση να υπερβαίνει το συνολικό ποσό φόρων και εισφορών κοινωνικής ασφάλισης που εισπράττονται από ναυτιλιακές δραστηριότητες και ναυτιλλομένους.
   Οι ισλανδικές αρχές επιβεβαίωσαν ότι η σώρευση των δύο καθεστώτων με άλλα μέτρα στήριξης θα παρακολουθείται από τις ισλανδικές φορολογικές αρχές και ότι θα τηρούνται τα ανώτατα όρια έντασης ενίσχυσης.
   2.7.   ΠΛΗΡΟΦΟΡΙΕΣ ΓΙΑ ΤΗΝ ΑΝΑΜΕΝΟΜΕΝΗ ΜΑΚΡΟΟΙΚΟΝΟΜΙΚΗ ΑΠΟΔΟΣΗ ΣΤΟΝ ΑΝΤΙΣΤΟΙΧΟ ΝΑΥΤΙΛΙΑΚΟ ΚΛΑΔΟ
   Σύμφωνα με το τμήμα 12 παράγραφος 2 των κατευθυντήριων γραμμών για τις θαλάσσιες μεταφορές, οι ισλανδικές αρχές πραγματοποίησαν ανάλυση κόστους-οφέλους για να υπολογίσουν τη μακροοικονομική απόδοση των κοινοποιηθέντων φορολογικών καθεστώτων. Η ανάλυση αναφέρει ότι είναι δύσκολο να προβλεφτούν οι οικονομικές επιπτώσεις του νόμου περί φόρου χωρητικότητας, δεδομένου ότι αυτές θα εξαρτηθούν από τον αριθμό των πλοίων που θα νηολογηθούν στο ΙΔΝ. Όσον αφορά τις εκτιμήσεις για τις θέσεις απασχόλησης που θα δημιουργηθούν ή θα σωθούν, οι ισλανδικές αρχές εκτιμούν ότι το αποτέλεσμα των δύο μέτρων στήριξης κατά την επόμενη εξαετία θα είναι να προσληφθούν 200 ναυτικοί ως νέο πλήρωμα σε εμπορικά πλοία που πληρούν τις προϋποθέσεις.
   3.   ΕΠΙΦΥΛΑΞΕΙΣ ΣΤΗΝ ΑΠΟΦΑΣΗ ΚΙΝΗΣΗΣ ΤΗΣ ΔΙΑΔΙΚΑΣΙΑΣ
   
   Στις 19 Δεκεμβρίου 2007, η Αρχή αποφάσισε να κινήσει την επίσημη διαδικασία έρευνας σχετικά με τη χορήγηση κρατικών ενισχύσεων προς τις θαλάσσιες μεταφορές στην Ισλανδία υπό μορφή φόρου χωρητικότητας και καθεστώτος επιστροφής φόρων για ναυτιλλομένους (14).
   Στην απόφαση κίνησης της διαδικασίας για το καθεστώς φόρου χωρητικότητας, η Αρχή εξέφρασε αμφιβολίες σχετικά με τα σημεία που αφορούν, αφενός, την απαίτηση νηολόγησης του πλοίου στο ΙΔΝ, διότι αυτή εξαιρεί του καθεστώτος πλοία που είναι νηολογημένα σε άλλα κράτη ΕΟΧ, και, αφετέρου, την απαίτηση πλήρους φορολογικής υποχρέωσης, διότι αυτή εξαιρεί της δυνατότητας υπαγωγής στο φόρο χωρητικότητας δραστηριότητες που φορολογούνται στη πηγή.
   Η Αρχή εξέφρασε επίσης επιφυλάξεις σχετικά με τον όρο ότι μόνο οι νομικές οντότητες που είναι εγγεγραμμένες στην Ισλανδία μπορούν να νηολογηθούν στο ΙΔΝ, τη μεταχείριση των εταιρειών διαχείρισης πλοίων, τον καθορισμό της φορολογικής βάσης και τη διάρκεια της περιόδου κατά την οποία ο πλοιοκτήτης πρέπει να παραμείνει στο καθεστώς του φόρου χωρητικότητας («η περίοδος υποχρεωτικής παραμονής χωρίς δικαίωμα αποχώρησης»).
   Όσον αφορά το καθεστώς επιστροφής φόρων για ναυτιλλομένους, η Αρχή εξέφρασε αμφιβολίες σχετικά με την απαίτηση νηολόγησης στο ΙΔΝ και πλήρους φορολογικής υποχρέωσης. Επιπλέον, όσον αφορά τις τακτικές γραμμές επιβατικών μεταφορών μεταξύ λιμένων του ΕΟΧ, η Αρχή εξέφρασε αμφιβολίες για το κατά πόσον η ενίσχυση θα διατεθεί για την απασχόληση μόνο ναυτιλλομένων ΕΟΧ.
   4.   ΠΑΡΑΤΗΡΗΣΕΙΣ ΤΩΝ ΙΣΛΑΝΔΙΚΩΝ ΑΡΧΩΝ
   
   Με επιστολή της 15ης Φεβρουάριου 2008 (αριθ. αναφ. 465550), οι ισλανδικές αρχές υπέβαλαν παρατηρήσεις στην Αρχή τόσο για το καθεστώς του φόρου χωρητικότητας όσο και για το καθεστώς επιστροφής φόρων για ναυτιλλομένους.
   Οι ισλανδικές αρχές παρατήρησαν τα εξής:
   
               —
            
            
               κανείς πλοιοκτήτης δεν έχει υποβάλει αίτηση νηολόγησης στο ΙΔΝ,
            
         
               —
            
            
               για να θεωρηθούν επιλέξιμες οι εταιρείες πρέπει να φορολογούνται στην Ισλανδία, αλλά δεν πρέπει να είναι εγγεγραμμένες ως ισλανδικές εταιρείες βάσει του ισλανδικού εταιρικού δικαίου,
            
         
               —
            
            
               δεν ισχύουν ειδικοί κανόνες όσον αφορά την αναλογία πλοίων που ανήκουν στον πλοιοκτήτη και πλοίων που αυτός διαχειρίζεται με πλήρωμα,
            
         
               —
            
            
               σκάφη που ανήκουν σε νομικές οντότητες σε άλλα κράτη ΕΟΧ με περιορισμένη φορολογική υποχρέωση στην Ισλανδία δεν μπορούν να νηολογηθούν στο ΙΔΝ,
            
         
               —
            
            
               το άρθρο 3 του νόμου περί φόρου χωρητικότητας αναφέρει ότι η φορολογία σύμφωνα με το νόμο αυτό περιλαμβάνει την εκμετάλλευση όλων των εμπορικών πλοίων που πληρούν τους όρους για νηολόγηση στο ΙΔΝ. Επιλογή του καθεστώτος του φόρου χωρητικότητας σημαίνει ότι η εταιρεία συμφωνεί να υπαχθούν όλα τα επιλέξιμα σκάφη και οι σχετικές δραστηριότητες στο φόρο χωρητικότητας (ο λεγόμενος κανόνας «ή όλα ή τίποτα»),
            
         
               —
            
            
               συντελεστές φόρου: οι ισλανδικές αρχές ισχυρίστηκαν ότι οι συντελεστές φόρου χωρητικότητας είναι σύμφωνοι με αυτούς που έχει εγκρίνει η Αρχή στα εγκεκριμένα νορβηγικά καθεστώτα φόρου χωρητικότητας,
            
         
               —
            
            
               διάρκεια του καθεστώτος: οι ισλανδικές αρχές ανέφεραν ότι δεν έχουν αντίρρηση να επανακοινοποιήσουν τα καθεστώτα, όπως συμφωνήθηκε με την Αρχή,
            
         
               —
            
            
               σώρευση: οι ισλανδικές αρχές ανέφεραν ότι θα μεριμνήσουν για την τήρηση των κανόνων σώρευσης.
            
         Οι ισλανδικές αρχές δεν σχολίασαν τη διάρκεια της υποχρεωτικής περιόδου παραμονής.
   II.   ΑΞΙΟΛΟΓΗΣΗ
   
   1.   Η ΠΑΡΟΥΣΙΑ ΚΡΑΤΙΚΗΣ ΕΝΙΣΧΥΣΗΣ
   
   Το άρθρο 61 παράγραφος 1 της συμφωνίας ΕΟΧ ορίζει τα εξής:
   
      «Ενισχύσεις που χορηγούνται υπό οιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός αν η παρούσα συμφωνία ορίζει άλλως.»
   
   Τα κριτήρια θα εξεταστούν μεμονωμένα στη συνέχεια.
   1.1.   ΠΑΡΟΥΣΙΑ ΚΡΑΤΙΚΩΝ ΠΟΡΩΝ
   Το μέτρο ενίσχυσης πρέπει να χορηγείται από το κράτος ή μέσω κρατικών πόρων.
   Η εφαρμογή του χαμηλότερου φόρου χωρητικότητας αντί του κανονικού φόρου εταιρειών οδηγεί σε απώλεια κρατικών εσόδων. Το καθεστώς όσον αφορά τους ναυτιλλομένους συνεπάγεται την ίδια απώλεια κρατικών εσόδων, δεδομένου ότι το κράτος θα παρέχει στους πλοιοκτήτες άμεσες επιχορηγήσεις που αντιστοιχούν στο 90 % του φόρου εισοδήματος που θα όφειλε ο ναυτικός και θα κατέβαλε ο πλοιοκτήτης. Ως αποτέλεσμα των εν λόγω δύο καθεστώτων, το κράτος παραιτείται φορολογικών εσόδων που κανονικά θα ελάμβανε από τις σχετικές επιχειρήσεις. Η απουσία των εν λόγω κεφαλαίων αντιπροσωπεύει επιβάρυνση των κρατικών πόρων από δαπάνες που κανονικά θα εντάσσονταν στους προϋπολογισμούς των επιχειρήσεων που συμμετέχουν στο μέτρο (15). Η απώλεια φορολογικών εσόδων ισοδυναμεί με κατανάλωση κρατικών πόρων υπό μορφή φορολογικών δαπανών (16).
   1.2.   ΕΥΝΟΪΚΗ ΜΕΤΑΧΕΙΡΙΣΗ ΟΡΙΣΜΕΝΩΝ ΕΠΙΧΕΙΡΗΣΕΩΝ Η ΟΡΙΣΜΕΝΩΝ ΚΛΑΔΩΝ ΠΑΡΑΓΩΓΗΣ
   Τα δύο μέτρα παρέχουν στους πλοιοκτήτες πλεονεκτήματα μέσω επιδοτήσεων και φορολογικών ελαφρύνσεων. Τα δύο μέτρα περιορίζονται στο ναυτιλιακό τομέα, και για το λόγο αυτό ευνοούν μόνο ορισμένες επιχειρήσεις. Κατά συνέπεια, πρέπει να θεωρηθούν επιλεκτικά κατά την έννοια του άρθρου 61 παράγραφος 1 της συμφωνίας ΕΟΧ (17).
   1.3.   ΝΟΘΕΥΣΗ ΤΟΥ ΑΝΤΑΓΩΝΙΣΜΟΥ ΚΑΙ ΕΠΙΠΤΩΣΕΙΣ ΣΤΙΣ ΣΥΝΑΛΛΑΓΕΣ ΜΕΤΑΞΥ ΤΩΝ ΣΥΜΒΑΛΛΟΜΕΝΩΝ ΜΕΡΩΝ
   Το μέτρο πρέπει να νοθεύει τον ανταγωνισμό και να επηρεάζει τις μεταξύ των συμβαλλομένων μερών συναλλαγές.
   Οι πλοιοκτήτες που επωφελούνται των καθεστώτων αναπτύσσουν οικονομική δραστηριότητα και ασκούν ανταγωνισμό σε πλοιοκτήτες/εταιρείες από άλλες χώρες ΕΟΧ. Ο φόρος χωρητικότητας και το καθεστώς ναυτιλλομένων ενισχύουν τη θέση των πλοιοκτητών έναντι των ανταγωνιστών τους στον ΕΟΧ, αφενός, και της Ισλανδίας έναντι των άλλων κρατών ΕΟΧ και τρίτων χωρών, αφετέρου. Ως εκ τούτου, οι ενισχύσεις επηρεάζουν τις μεταξύ των συμβαλλομένων μερών συναλλαγές.
   1.4.   ΣΥΜΠΕΡΑΣΜΑ
   Για το λόγο αυτό, η Αρχή θεωρεί ότι τα κοινοποιηθέντα μέτρα στήριξης (καθεστώς φόρου χωρητικότητας και καθεστώς ναυτιλλομένων) συνιστούν κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.
   Πράγματι οι κατευθυντήριες γραμμές για τις θαλάσσιες μεταφορές ορίζουν ειδικά ότι «τα μέτρα φορολογικής ελάφρυνσης που εφαρμόζονται ειδικότερα για τη ναυτιλία θεωρούνται κρατικές ενισχύσεις. Παρομοίως, το σύστημα αντικατάστασης της κανονικής φορολογίας των επιχειρήσεων από το φόρο επί της χωρητικότητας αποτελεί κρατική ενίσχυση».
   2.   ΑΠΑΙΤΗΣΕΙΣ ΕΠΙ ΤΗΣ ΔΙΑΔΙΚΑΣΙΑΣ
   
   Σύμφωνα με το άρθρο 1 παράγραφος 3 του μέρους I του πρωτοκόλλου 3 της συμφωνίας περί εποπτείας και Δικαστηρίου, «η Εποπτεύουσα Αρχή της ΕΖΕΣ ενημερώνεται εγκαίρως περί των σχεδίων που αποβλέπουν να θεσπίσουν ή να τροποποιήσουν τις ενισχύσεις, ώστε να δύναται να υποβάλει τις παρατηρήσεις της […]. Το ενδιαφερόμενο κράτος δεν δύναται να εφαρμόσει τα σχεδιαζόμενα μέτρα πριν η διαδικασία αυτή καταλήξει σε τελική απόφαση.»
   Κοινοποιώντας τα δύο μέτρα στήριξης, με επιστολή της 23ης Μαρτίου 2007 (αριθ. αναφ. 415003) που διαβίβασε η ισλανδική αντιπροσωπεία στην Ευρωπαϊκή Ένωση, οι ισλανδικές αρχές τήρησαν την υποχρέωση κοινοποίησης.
   Ωστόσο, οι ισλανδικές αρχές έθεσαν τα μέτρα σε ισχύ πριν η Αρχή λάβει τελική απόφαση. Επομένως, η Αρχή καταλήγει στο συμπέρασμα ότι οι ισλανδικές αρχές δεν τήρησαν τις υποχρεώσεις τους σύμφωνα με το άρθρο 1 παράγραφος 3 του μέρους Ι του πρωτοκόλλου 3.
   3.   ΣΥΜΒΑΤΟΤΗΤΑ ΤΗΣ ΕΝΙΣΧΥΣΗΣ
   
   Σύμφωνα με όσα ορίζονται στο άρθρο 61 παράγραφος 3 στοιχείο γ) της συμφωνίας ΕΟΧ, οι ενισχύσεις για την προώθηση της ανάπτυξης ορισμένων οικονομικών δραστηριοτήτων ή οικονομικών περιοχών δύνανται να θεωρηθούν ότι συμβιβάζονται με τη συμφωνία ΕΟΧ, εφόσον δεν αλλοιώνουν τους όρους των συναλλαγών κατά τρόπο που θα αντέκειτο στο κοινό συμφέρον. Η Αρχή θεωρεί ότι το άρθρο 61 παράγραφος 3 στοιχείο γ) της συμφωνίας ΕΟΧ σε συνδυασμό με τις κατευθυντήριες γραμμές για τις θαλάσσιες μεταφορές συνιστά τη νομική βάση για την εκτίμηση της συμβατότητας των κοινοποιηθέντων μέτρων.
   Οι κατευθυντήριες γραμμές για τις θαλάσσιες μεταφορές στο τμήμα 1.2 (γ) παράγραφος 4 επιτρέπουν τα κράτη ΕΟΧ να υποστηρίζουν τον τομέα των θαλάσσιων μεταφορών. «Ο ναυτιλιακός κλάδος συνδέεται στενά με τις θαλάσσιες μεταφορές. Αυτή η διασύνδεση αποτελεί σημαντικό επιχείρημα υπέρ της λήψης θετικών μέτρων με σκοπό να διατηρηθεί ένας στόλος ο οποίος να εξαρτάται από τη ναυτιλία του ΕΟΧ. Καθώς οι θαλάσσιες μεταφορές αποτελούν έναν από τους κρίκους της μεταφορικής αλυσίδας γενικά και της αλυσίδας του ναυτιλιακού κλάδου ειδικότερα, τα μέτρα που αποβλέπουν στη διατήρηση της ανταγωνιστικότητας του ευρωπαϊκού στόλου έχουν επίσης επιπτώσεις στις χερσαίες επενδύσεις των συναφών προς τη ναυτιλία κλάδων και στη συμβολή των ναυτιλιακών μεταφορών στην οικονομία του ΕΟΧ στο σύνολό της και γενικά στην απασχόληση».
   Τα δύο κοινοποιηθέντα μέτρα αφορούν λειτουργική ενίσχυση, δηλαδή ενίσχυση που προορίζεται να ελαφρύνει τις δαπάνες μιας επιχείρησης, που αυτή οφείλει κανονικά να αναλαμβάνει στο πλαίσιο των τρεχουσών δραστηριοτήτων της. Η χορήγηση λειτουργικής ενίσχυσης κανονικά δεν επιτρέπεται, εκτός εάν εγκρίνεται ρητά από τις κατευθυντήριες γραμμές της Αρχής για τις κρατικές ενισχύσεις. Οι κατευθυντήριες γραμμές της Αρχής για τις θαλάσσιες μεταφορές προβλέπουν τη δυνατότητα χορήγησης λειτουργικής ενίσχυσης με τη μορφή φόρου χωρητικότητας στο τμήμα 3.1 και με τη μορφή μείωσης του κόστους εργασίας στο τμήμα 3.2.
   Στην ανάλυσή της η Αρχή επανεξέτασε τους όρους που είναι κοινοί στο καθεστώς του φόρου χωρητικότητας και στο καθεστώς ναυτιλλομένων (3.1), και στη συνέχεια τους όρους που ισχύουν ειδικά για το καθεστώς του φόρου χωρητικότητας (3.2) και για το καθεστώς ναυτιλλομένων (3.3).
   3.1.   ΌΡΟΣ ΚΟΙΝΟΣ ΣΤΟ ΚΑΘΕΣΤΩΣ ΤΟΥ ΦΟΡΟΥ ΧΩΡΗΤΙΚΟΤΗΤΑΣ ΚΑΙ ΣΤΟ ΚΑΘΕΣΤΩΣ ΝΑΥΤΙΛΛΟΜΕΝΩΝ: ΑΠΑΙΤΗΣΗ ΝΗΟΛΟΓΗΣΗΣ ΤΟΥ ΣΚΑΦΟΥΣ ΣΤΟ ΙΔΝ, ΜΕ ΑΠΟΤΕΛΕΣΜΑ ΤΟΝ ΑΠΟΚΛΕΙΣΜΟ ΠΛΟΙΩΝ ΝΗΟΛΟΓΗΜΕΝΩΝ ΣΕ ΑΛΛΑ ΚΡΑΤΗ ΕΟΧ
   Η απαίτηση στο άρθρο 1 του νόμου περί φόρου χωρητικότητας που υποχρεώνει τα πλοία να είναι νηολογημένα στο ΙΔΝ για να αποκτήσουν πρόσβαση στο καθεστώς του φόρου χωρητικότητας, έχει ως αποτέλεσμα τον αποκλεισμό πλοίων που δεν είναι νηολογημένα στην Ισλανδία. Ο περιορισμός αυτός ισχύει ακόμη και όταν η εκμετάλλευση των πλοίων υπόκειται στην ισλανδική φορολογία. Αυτό σημαίνει ότι ένας πλοιοκτήτης με δύο πλοία, ένα νηολογημένο στο ΙΔΝ και ένα σε άλλο κράτος ΕΟΧ μπορεί να είναι υπόχρεος φόρου στην Ισλανδία για κέρδη από την εκμετάλλευση και των δύο πλοίων (18). Ωστόσο, μόνο το πλοίο που είναι νηολογημένο στο ΙΔΝ θα είναι επιλέξιμο για το πλεονέκτημα του φόρου χωρητικότητας.
   Κατά πάγια αρχή, μολονότι η άμεση φορολογία υπάγεται στην αρμοδιότητα των κρατών μελών του ΕΟΧ, τα κράτη μέλη οφείλουν να ασκούν την εν λόγω αρμοδιότητα σύμφωνα με τη νομοθεσία του ΕΟΧ (19). H ελευθερία εγκαταστάσεως των υπηκόων (φυσικών και νομικών προσώπων) κράτους του ΕΟΧ περιλαμβάνει τη σύσταση και τη διαχείριση επιχειρήσεων υπό τις προϋποθέσεις που καθορίζει η νομοθεσία της χώρας εγκαταστάσεως για τους δικούς της υπηκόους. Η κατάργηση των περιορισμών της ελευθερίας εγκαταστάσεως εκτείνεται στους περιορισμούς για τη δημιουργία πρακτορείων, υποκαταστημάτων ή θυγατρικών εταιρειών (20). Επιπλέον, η απαγόρευση των περιορισμών της ελευθερίας εγκαταστάσεως ισχύει επίσης για τις φορολογικές διατάξεις (21). Κατά συνέπεια, αυτό περιλαμβάνει το δικαίωμα μιας εταιρείας που είναι εγκατεστημένη σε ένα κράτος ΕΟΧ και έχει την πραγματική και καταστατική έδρα της, την κεντρική διοίκηση ή την κύρια επιχειρηματική εγκατάστασή της στον ΕΟΧ να δραστηριοποιείται σε άλλο κράτος ΕΟΧ μέσω υποκαταστήματος ή πρακτορείου και να υπόκειται στην ίδια φορολογική μεταχείριση με εταιρείες που είναι εγκατεστημένες στο ίδιο κράτος. Η διαφορετική φορολογική μεταχείριση συμβιβάζεται με τις διατάξεις της συμφωνίας ΕΟΧ μόνο εάν αφορά καταστάσεις που δεν είναι αντικειμενικά παρεμφερείς ή εάν δικαιολογείται από επιτακτικούς λόγους δημόσιου συμφέροντος (22).
   Η νηολόγηση πλοίου μπορεί να συνιστά εγκατάσταση εάν το πλοίο συνιστά μέσο για την ανάπτυξη οικονομικής δραστηριότητας που απαιτεί μόνιμη εγκατάσταση. Ως εκ τούτου, οι περιορισμοί όσον αφορά τη νηολόγηση πλοίων σε άλλα κράτη ΕΟΧ μπορεί να αντιβαίνει στην ελευθερία εγκατάστασης που περιλαμβάνεται στο άρθρο 31 της συμφωνίας ΕΟΧ (23).
   Όπως αναφέρθηκε ανωτέρω, ένας πλοιοκτήτης με πλήρη φορολογική υποχρέωση στην Ισλανδία και εμπορικά σκάφη νηολογημένα σε άλλο κράτος ΕΟΧ θα υπόκειται σε δυσμενέστερη φορολογική μεταχείριση από έναν πλοιοκτήτη με πλήρη φορολογική υποχρέωση στην Ισλανδία και εμπορικά σκάφη νηολογημένα στο ΙΔΝ. Η διαφορετική μεταχείριση συνιστά περιορισμό του δικαιώματος εγκατάστασης, δεδομένου ότι αποτρέπει τους πλοιοκτήτες από το να νηολογούν τα πλοία τους σε άλλα κράτη ΕΟΧ.
   Οι ισλανδικές αρχές δεν πρόβαλαν κατά τρόπο πειστικό επιτακτικούς λόγους δημοσίου συμφέροντος που θα μπορούσαν να δικαιολογήσουν έναν τέτοιο περιορισμό της εγκατάστασης πλοιοκτητών σε άλλα κράτη ΕΟΧ. Ούτε η Αρχή διαπίστωσε να υφίσταται κάποιος λόγος για τον οποίο ένας τέτοιος περιορισμός της ελευθερίας εγκατάστασης να είναι απαραίτητος για την επίτευξη του στόχου που επιδιώκεται με το καθεστώς του φόρου χωρητικότητας, και συγκεκριμένα να βελτιωθούν οι συνθήκες του ανταγωνισμού που ισχύουν για τους πλοιοκτήτες στην Ισλανδία έναντι αυτών στις δικαιοδοσίες χωρών εκτός ΕΟΧ.
   Επιπλέον, η Αρχή κρίνει ότι η ισλανδική απαίτηση περί νηολόγησης δεν συμβιβάζεται με το τμήμα 3.1(7) των κατευθυντήριων γραμμών για τις θαλάσσιες μεταφορές που ορίζει ότι ένα καθεστώς φορολογικών ελαφρύνσεων θα πρέπει να καθιστά υποχρεωτική τη σύνδεση με «σημαία ΕΟΧ». Οι κατευθυντήριες γραμμές για τις θαλάσσιες μεταφορές εξηγούν ότι ένας τέτοιος κανόνας υφίσταται για την «προώθηση της ανταγωνιστικότητας των στόλων ΕΟΧ στην παγκόσμια ναυτιλιακή αγορά». Η διατύπωση «ένα κράτος ΕΟΧ» υπό το πρίσμα του στόχου αυτού δεν συνηγορεί υπέρ της εισαγωγής απαίτησης νηολόγησης στο κράτος ΕΖΕΣ που χορηγεί την ενίσχυση. Αντίθετα, συνηγορεί υπέρ της άποψης ότι το κριτήριο θα πρέπει να είναι η νηολόγηση σε οποιοδήποτε κράτος ΕΟΧ (24).
   Οι ισλανδικές αρχές υποστήριξαν ότι δεν απαιτούν αυτό που αποκαλούν «σύνδεση με τη σημαία», δεδομένου ότι κάθε πλοίο νηολογημένο στο ΙΔΝ παραμένει ελεύθερο να φέρει άλλη σημαία. Όπως εξηγήθηκε ανωτέρω στο τμήμα 2.3.2, το άρθρο 6 του νόμου αριθ. 38/2007 για το ΙΔΝ ορίζει ότι ένα εμπορικό πλοίο νηολογημένο στο ΙΔΝ θεωρείται ισλανδικό ανεξάρτητα από το εάν φέρει την ισλανδική σημαία.
   Η Αρχή θεωρεί ότι το επιχείρημα όσον αφορά την εθελοντική χρήση της ισλανδικής σημαίας είναι εκτός θέματος, δεδομένου ότι ο περιορισμός της ελευθερίας εγκατάστασης που προαναφέρθηκε απορρέει από τις απαιτήσεις νηολόγησης. Κατά συνέπεια, ακόμη και εάν ο πλοιοκτήτης επιτρέπεται να χρησιμοποιεί άλλη σημαία εκτός της ισλανδικής, παραμένει υποχρεωμένος να νηολογηθεί στο ΙΔΝ προκειμένου να επωφεληθεί του ευνοϊκότερου φόρου χωρητικότητας. Παρά τα αιτήματα της Αρχής, οι ισλανδικές αρχές δεν υπέβαλαν κάποιο επιχείρημα που να δικαιολογεί την αναγκαιότητα και την αναλογικότητα της απαίτησης διπλής νηολόγησης για να επιτευχθούν οι στόχοι του καθεστώτος του φόρου χωρητικότητας.
   Ως εκ τούτου, η Αρχή καταλήγει στο συμπέρασμα ότι η απαίτηση νηολόγησης δεν συμβιβάζεται με τη λειτουργία της συμφωνίας ΕΟΧ, και ιδίως με το δικαίωμα εγκατάστασης στο άρθρο 31 της συμφωνίας, και κατά συνέπεια δεν επιτρέπεται βάσει των κανόνων ΕΟΧ για τις κρατικές ενισχύσεις.
   Λαμβάνοντας υπόψη τα προαναφερθέντα, η Αρχή δεν θεωρεί ότι είναι απαραίτητο να αναλύσει διεξοδικά την επιφύλαξη που διατύπωσε στην απόφαση 721/07/COL σχετικά με την απαίτηση πλήρους φορολογικής υποχρέωσης για την υπαγωγή στο καθεστώς φόρου χωρητικότητας και στο καθεστώς επιστροφής φόρων για ναυτιλλομένους. Σε κάθε περίπτωση, όπως προαναφέρθηκε στην υποσημείωση 18, συμφωνίες διπλής φορολογίας των κρατών ΕΟΧ συνεπάγονται κανονικά ότι οι δραστηριότητες των ναυτιλιακών εταιρειών θα φορολογούνται στο κράτος στο οποίο βρίσκεται η καταστατική έδρα της εταιρείας. Κατά συνέπεια, ναυτιλιακές εταιρείες εγκατεστημένες στον ΕΟΧ με περιορισμένη φορολογική υποχρέωση στην Ισλανδία θα φορολογούνται κανονικά μόνο στο κράτος ΕΟΧ εγκατάστασης.
   3.2.   ΕΙΔΙΚΟΙ ΟΡΟΙ ΤΟΥ ΚΑΘΕΣΤΩΤΟΣ ΦΟΡΟΥ ΧΩΡΗΤΙΚΟΤΗΤΑΣ
   3.2.1.   
         Καθορισμός της φορολογικής βάσης
      
   
   Το σημείο 3.1(18) των κατευθυντήριων γραμμών για τις θαλάσσιες μεταφορές ορίζει ότι η Επιτροπή θα εγκρίνει μόνον προγράμματα που, για την ίδια χωρητικότητα, συνεπάγονται φορολογική επιβάρυνση η οποία «γενικώς ευθυγραμμίζεται με τα ήδη εγκριθέντα προγράμματα. Βάσει της εμπειρίας της, η Εποπτεύουσα Αρχή επισημαίνει ότι αντί να υπολογίζουν τεκμαρτά κέρδη στα οποία να εφαρμόζεται ο γενικός συντελεστής φορολογίας εταιρειών, ορισμένα κράτη μπορούν να αποφασίσουν τον απευθείας καθορισμό ειδικών συντελεστών φόρου χωρητικότητας. Η Αρχή θα προσπαθεί, ομοίως, να διατηρήσει μια δίκαιη ισορροπία ευθυγραμμιζόμενη με άλλα ήδη εγκριθέντα καθεστώτα.»
   Η Αρχή συνέκρινε τους συντελεστές που κοινοποίησαν οι ισλανδικές αρχές με τους συντελεστές που εφαρμόζονται σε καθεστώτα εγκεκριμένα σε άλλα κράτη ΕΟΧ:
   
               Ισλανδία
            
            
               Δανία
            
            
               Λιθουανία
            
            
               Ιταλία
            
            
               Νορβηγία (25)
               
            
         
               
                  Κάθε ποσό μέχρι 25 000 NT
               
            
            
               
                  Μέχρι 1 000 NT
               
            
            
               
                  Μέχρι 1 000 NT
               
            
            
               
                  Μέχρι 1 000 NT
               
            
            
               
                  Κανένας φόρος για τους πρώτους 1 000 ΝΤ
               
            
         
               30 ISK (0,17 EUR) ανά 100 NT
            
            
               0,90 EUR ανά 100 NT
            
            
               0,93 EUR ανά 100 NT
            
            
               0,90 EUR ανά 100 NT
            
            
                
            
         
                
            
            
               
                  Από 1 001 NT μέχρι 10 000 NT
               
            
            
               
                  Από 1 001 NT μέχρι 10 000 NT
               
            
            
               
                  Από 1 001 NT μέχρι 10 000 NT
               
            
            
               
                  Από 1 001 NT μέχρι 10 000 NT
               
            
         
                
            
            
               0,70 EUR ανά 100 NT
            
            
               0,67 EUR ανά 100 NT
            
            
               0,70 EUR ανά 100 NT
            
            
               0,22 EUR ανά 100 NT
            
         
                
            
            
               
                  Από 10 001 μέχρι 25 000 NT
               
            
            
               
                  Από 10 001 μέχρι 25 000 NT
               
            
            
               
                  Από 10 001 μέχρι 25 000 NT
               
            
            
               
                  Από 10 001 μέχρι 25 000 NT
               
            
         
                
            
            
               0,40 EUR ανά 100 NT
            
            
               0,43 EUR ανά 100 NT
            
            
               0,40 EUR ανά 100 NT
            
            
               0,15 EUR ανά 100 NT
            
         
               
                  Άνω των 25 000 NT
               
            
            
               
                  Άνω των 25 000 NT
               
            
            
               
                  Άνω των 25 000 NT
               
            
            
               
                  Άνω των 25 000 NT
               
            
            
               
                  Άνω των 25 000 NT
               
            
         
               10 ISK (0,06 EUR) ανά 100 NT
            
            
               0,30 EUR ανά 100 NT
            
            
               0,27 EUR ανά 100 NT
            
            
               0,20 EUR ανά 100 NT
            
            
               0,07 EUR ανά 100 NT
            
         
               Όλες οι τιμές είναι σε ημερήσια βάση.
            
         Όπως προκύπτει από τον πίνακα ανωτέρω, το ισλανδικό καθεστώς λειτουργεί με φορολογική βάση σημαντικά χαμηλότερη από ότι στα τέσσερα άλλα κράτη ΕΟΧ (27).
   Η Επιτροπή έχει εγκρίνει χαμηλότερους φορολογικούς συντελεστές μόνο σε πολύ ειδικές περιστάσεις (28). Οι ισλανδικές αρχές δεν διαβίβασαν στην Αρχή πληροφορίες σχετικά με την ύπαρξη εξαιρετικών περιστάσεων που θα δικαιολογούσαν την εφαρμογή χαμηλότερων συντελεστών.
   Η Αρχή κρίνει ότι το επίπεδο της ισλανδικής φορολογικής βάσης δεν ευθυγραμμίζεται με τους εφαρμοστέους συντελεστές στα άλλα κράτη ΕΟΧ, δεδομένου ότι είναι σημαντικά χαμηλότερο και κατά συνέπεια δεν ευθυγραμμίζεται με το τμήμα 3.1(18) των κατευθυντήριων γραμμών για τις θαλάσσιες μεταφορές.
   3.2.2.   
         Περίοδος υποχρεωτικής παραμονής του πλοιοκτήτη στο καθεστώς φόρου χωρητικότητας
      
   
   Η περίοδος υποχρεωτικής παραμονής του πλοιοκτήτη στο ισλανδικό καθεστώς φόρου χωρητικότητας είναι τρία έτη.
   Η Αρχή είναι της άποψης ότι η περίοδος αυτή θα πρέπει να είναι δεκαετής στα κράτη ΕΖΕΣ (29).
   Η προσέγγιση της Αρχής ευθυγραμμίζεται με αυτή της Επιτροπής. Η ελάχιστη διάρκεια της εν λόγω περιόδου σε άλλα κοινοτικά καθεστώτα φόρου χωρητικότητας είναι δέκα έτη. Η Επιτροπή τονίζει ότι εάν επιτραπούν αποκλίνοντα κριτήρια για διαφορετικά καθεστώτα φόρου χωρητικότητας, υπάρχει ο κίνδυνος να προκύψουν αθέμιτα πλεονεκτήματα και ανταγωνισμός μεταξύ κρατών μελών στο επίπεδο των καθεστώτων φόρου χωρητικότητας. Με το σκεπτικό αυτό, η Επιτροπή εξέφρασε αμφιβολίες σχετικά με πολωνικό φορολογικό καθεστώς το οποίο επέτρεπε ελάχιστη διάρκεια πέντε ετών, επισημαίνοντας ότι αυτό μπορεί να οδηγήσει σε επιβλαβή απόκλιση μεταξύ των συστημάτων φόρου χωρητικότητας, διότι θα καταστήσει το πολωνικό φορολογικό σύστημα πιο ελκυστικό και θα οδηγήσει σε μετανηολόγηση πλοίων στο εσωτερικό της Κοινότητας (30).
   Η Αρχή κρίνει ότι η πτυχή αυτή του κοινοποιηθέντος καθεστώτος δεν συμβιβάζεται με το άρθρο 61 ΕΟΧ.
   3.2.3.   
         Μεταχείριση εταιρειών διαχείρισης πλοίων
      
   
   Στην απόφασή της αριθ. 755/08/COL, η Αρχή εξέφρασε αμφιβολίες σχετικά με τη συμβατότητα του κοινοποιηθέντος καθεστώτος με τη συμφωνία ΕΟΧ όσον αφορά τη μεταχείριση των εταιρειών διαχείρισης πλοίων.
   Οι ισλανδικές αρχές δεν διαβίβασαν στην Αρχή πληροφορίες που να εξαλείφουν τις αμφιβολίες αυτές.
   Λαμβάνοντας υπόψη τις ανωτέρω πτυχές του κοινοποιηθέντος καθεστώτος όσον αφορά την ασυμβατότητά του με τη συμφωνία ΕΟΧ, η Αρχή δεν θεωρεί ότι είναι απαραίτητο να αναλύσει διεξοδικά την επιφύλαξη που διατύπωσε στην απόφαση αριθ. 721/07/COL σχετικά με τις εταιρείες διαχείρισης πλοίων.
   3.3.   ΕΙΔΙΚΟΙ ΟΡΟΙ ΤΟΥ ΚΑΘΕΣΤΩΤΟΣ ΕΠΙΣΤΡΟΦΗΣ ΦΟΡΩΝ ΓΙΑ ΝΑΥΤΙΛΛΟΜΕΝΟΥΣ
   3.3.1.   
         Τακτικές γραμμές επιβατικών μεταφορών μεταξύ λιμένων του ΕΟΧ: η ενίσχυση θα πρέπει να χορηγείται μόνο για την απασχόληση ναυτιλλομένων ΕΟΧ
      
   
   Το σημείο 3.2(2) των κατευθυντήριων γραμμών για τις θαλάσσιες μεταφορές, επιτρέπει τη χορήγηση στήριξης με τη μορφή μείωσης του ύψους των εισφορών για την κοινωνική προστασία των ναυτικών ΕΟΧ που εργάζονται σε πλοία νηολογημένα σε κράτος ΕΟΧ καθώς και μείωσης του ύψους του φόρου εισοδήματος για τους ναυτικούς ΕΟΧ που εργάζονται σε πλοία νηολογημένα σε κράτος ΕΟΧ. Οι ισλανδικές αρχές κοινοποίησαν τη χορήγηση στήριξης για τις εισφορές ναυτιλλομένων, εκ των οποίων το 90 % μπορεί να επιστραφεί στον πλοιοκτήτη.
   Σύμφωνα με το τμήμα 3.2(2) των κατευθυντήριων γραμμών για τις θαλάσσιες μεταφορές, ως ναυτιλλόμενοι νοούνται:
   
               —
            
            
               οι πολίτες των κρατών ΕΟΧ, στην περίπτωση των ναυτιλλομένων οι οποίοι εργάζονται σε πλοία (συμπεριλαμβανομένων των οχηματαγωγών ro-ro) που εξυπηρετούν τακτικές γραμμές επιβατικών μεταφορών μεταξύ λιμένων του ΕΟΧ,
            
         
               —
            
            
               όλοι οι ναυτιλλόμενοι που φορολογούνται σε κράτος ΕΟΧ σε όλες τις άλλες περιπτώσεις.
            
         Οι ισλανδικές αρχές δεν υπέβαλαν γραπτό ορισμό της έννοιας του ναυτιλλομένου σε νομοθετική ή διοικητική πράξη, αλλά επιβεβαίωσαν ότι ούτε η υπηκοότητα ούτε ο τόπος μόνιμης εγκατάστασης του ναυτιλλομένου αποτελούν προϋπόθεση. Υπήκοοι τρίτων χωρών μπορούν επίσης να υπαχθούν στο καθεστώς. Στην απόφαση αριθ. 721/07/COL, η Αρχή ανέφερε ότι, σύμφωνα με το τμήμα 3.2(2) των κατευθυντήριων γραμμών για τις θαλάσσιες μεταφορές, όσον αφορά τις επιβατικές υπηρεσίες μεταξύ λιμένων του ΕΟΧ ενίσχυση θα πρέπει να χορηγείται μόνο για την απασχόληση ναυτιλλομένων ΕΟΧ.
   Οι ισλανδικές αρχές δεν διαβίβασαν στην Αρχή πληροφορίες που να αντικρούουν την εκτίμησή της.
   Βάσει των πληροφοριών που της παρασχέθηκαν, η Αρχή κρίνει, ως εκ τούτου, ότι αυτή η πτυχή του καθεστώτος δεν συμβιβάζεται με τη συμφωνία ΕΟΧ.
   4.   ΣΥΜΠΕΡΑΣΜΑ
   
   Βάσει της ανωτέρω εκτίμησης, η Αρχή θεωρεί ότι το καθεστώς που αφορά τις θαλάσσιες μεταφορές με τη μορφή καθεστώτος φόρου χωρητικότητας και καθεστώτος επιστροφής φόρων για την απασχόληση ναυτιλλομένων δεν συμβιβάζεται με τους κανόνες για τις κρατικές ενισχύσεις της συμφωνίας ΕΟΧ.
   Η Αρχή αντιλαμβάνεται ότι παρά το γεγονός ότι η θέσπιση νομοθεσίας από μόνη της σημαίνει κινητοποίηση της προαναφερθείσας υποχρέωσης κοινοποίησης, δεδομένου ότι δεν έχουν πραγματοποιηθεί πληρωμές βάσει των μέτρων που αποτελούν αντικείμενο επίσημης έρευνας, δεν θα απαιτηθούν διατάξεις ανάκτησης.
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ;
   Άρθρο 1
   Το καθεστώς που αφορά τις θαλάσσιες μεταφορές με τη μορφή καθεστώτος φόρου χωρητικότητας και καθεστώτος επιστροφής φόρων για την απασχόληση ναυτιλλομένων, δεν συμβιβάζεται με τη λειτουργία της συμφωνίας ΕΟΧ κατά την έννοια του άρθρου 61 παράγραφος 1 της συμφωνίας ΕΟΧ.
   Άρθρο 2
   Οι ισλανδικές αρχές θα ενημερώσουν την Εποπτεύουσα Αρχή της ΕΖΕΣ εντός δύο μηνών μετά από την κοινοποίηση της παρούσας απόφασης σχετικά με τα μέτρα που έχουν λάβει για να συμμορφωθούν με αυτήν.
   Άρθρο 3
   Η παρούσα απόφαση απευθύνεται στη Δημοκρατία της Ισλανδίας.
   Άρθρο 4
   Το αγγλικό κείμενο της παρούσας απόφασης είναι το μόνο αυθεντικό.
   
      Βρυξέλλες, 8 Ιουλίου 2009.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Kristján A. STEFÁNSSON
         
            Μέλος του Σώματος
         
      
   
   
      (1)  Εφεξής «η Αρχή».
   
      (2)  Εφεξής «η συμφωνία ΕΟΧ».
   
      (3)  Εφεξής «συμφωνία περί Εποπτείας και Δικαστηρίου».
   
      (4)  Εφεξής «πρωτόκολλο 3».
   
      (5)  Εφεξής «κατευθυντήριες γραμμές για τις θαλάσσιες μεταφορές».
   
      (6)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί εποπτείας και Δικαστηρίου, που εγκρίθηκαν και εκδόθηκαν από την Αρχή στις 19 Ιανουαρίου 1994, δημοσιεύθηκαν στην Επίσημη Εφημερίδα της Ευρωπαϊκής Ένωσης εφεξής η ΕΕ L 231 της 3.9.1994, σ. 1 και στο Συμπλήρωμα ΕΟΧ αριθ. 32 της 3.9.1994, σ. 1. Εφεξής «κατευθυντήριες γραμμές για τις κρατικές ενισχύσεις». Το ενοποιημένο κείμενο των κατευθυντήριων γραμμών για τις κρατικές ενισχύσεις δημοσιεύεται στον δικτυακό τόπο της Αρχής στην ακόλουθη διεύθυνση: http://www.eftasurv.int/state-aid/legal-framework/state-aid-guidelines/
   
      (7)  Απόφαση αριθ. 195/04/COL της 14ης Ιουλίου 2004 που δημοσιεύθηκε στην ΕΕ L 139 της 25.5.2006, σ. 37 και στο Συμπλήρωμα ΕΟΧ αριθ. 26 της 25.5.2006, σ. 1, όπως τροποποιήθηκε από την απόφαση αριθ. 319/05/COL της 14ης Δεκεμβρίου 2005 που δημοσιεύθηκε στην ΕΕ C 286 της 23.11.2006, σ. 9 και στο Συμπλήρωμα ΕΟΧ αριθ. 57 της 23.11.2006, σ. 31.
   
      (8)  Δημοσιεύθηκε στην ΕΕ C 96 της 17.4.2008, σ. 37, και στο Συμπλήρωμα ΕΟΧ αριθ. 20 της 17.4.2008, σ. 17.
   
      (9)  Για περισσότερες πληροφορίες σχετικά με τις διάφορες επιστολές μεταξύ της Εποπτεύουσας Αρχής και των ισλανδικών αρχών, βλέπε την απόφαση της Εποπτεύουσας Αρχής να κινήσει επίσημη διαδικασία έρευνας, απόφαση αριθ. 721/06/COL, που δημοσιεύθηκε στην ΕΕ C 93 της 17.4.2008, σ. 37 και στο Συμπλήρωμα ΕΟΧ αριθ. 20 της 17.4.2008, σ. 17.
   
      (10)  Βλέπει υποσημείωση 8 για την παραπομπή ΕΕ.
   
      (11)  Υπάρχει ήδη ισλανδικό νηολόγιο που καλύπτει τα αλιευτικά σκάφη, τα ιστιοφόρα τα φέρρυ μποτ κ.λπ., που δεν θα αντικατασταθεί από το νέο ΙΔΝ. Τα δύο νηολόγια θα υφίστανται παράλληλα.
   
      (12)  Οι ισλανδικές αρχές ανέφεραν ότι η ισλανδική κυβέρνηση κατέθεσε στο Κοινοβούλιο νομοσχέδιο που ανέβαλε τη θέση σε ισχύ του νόμου αριθ. 38/2007 μέχρι την 1η Ιανουαρίου 2009. Το νομοσχέδιο κατατέθηκε στο Κοινοβούλιο στις 28 Νοεμβρίου 2007 και συζητήθηκε στις 4 Δεκεμβρίου 2007. Ωστόσο, δεδομένου ότι δεν επιτεύχθηκε συμφωνία, το νομοσχέδιο δεν υποβλήθηκε σε δεύτερη ανάγνωση στο Κοινοβούλιο. Για το λόγο αυτό, οι νόμοι αριθ. 86/2007 και 38/2007 τέθηκαν και οι δύο σε ισχύ την 1η Ιανουαρίου 2008.
   
      (13)  Όταν υποβλήθηκε η κοινοποίηση του καθεστώτος, ο συντελεστής φορολογίας εταιρειών ήταν 18 %. Ο συντελεστής αυτός μεταβλήθηκε σε 15 % με το νόμο της 7ης Ιουνίου 2007 («Lög um breyting á lögum nr. 90/2003, um tekjuskatt, með síðari breytingum, og lögum nr. 86/2007, um skattlagningu kaupskipaútgerðar»).
   
      (14)  Για λεπτομερή ανάλυση των επιφυλάξεων της Αρχής, βλέπε απόφαση αριθ. 7721/07/COL, τμήμα 3.
   
      (15)  Υπόθεση C-156/98, Γερμανία κατά Επιτροπής, Συλλογή 2000, σ. I-6857, σκέψη 26.
   
      (16)  Βλέπε μεταξύ άλλων τμήμα 3 παράγραφος 3 των κατευθυντήριων γραμμών για τις κρατικές ενισχύσεις σχετικά με την εφαρμογή των κανόνων για τις κρατικές ενισχύσεις στα μέτρα που σχετίζονται με τη φορολογία των επιχειρήσεων.
   
      (17)  Υπόθεση C-75/97 Βέλγιο κατά Επιτροπής, Συλλογή 1999, σ. Ι -3671, σκέψη 33.
   
      (18)  Όταν υπάρχουν συμφωνίες διπλής φορολογίας, το δικαίωμα φόρου παρέχεται κανονικά στο κράτος στο οποίο βρίσκεται η καταστατική έδρα της εταιρείας, και για δραστηριότητες που αναπτύσσει η εταιρεία σε άλλα κράτη ΕΟΧ μέσω υποκαταστήματος κ.λπ. Ως εκ τούτου, στο προαναφερθέν παράδειγμα, μια εταιρεία που είναι μόνιμα εγκατεστημένη στην Ισλανδία θα φορολογείται στην Ισλανδία, ακόμη και για έσοδα που δημιουργούνται εκτός της ισλανδικής επικράτειας. Ωστόσο, μόνο τα κέρδη από πλοία που είναι νηολογημένα στο Ισλανδικό Διεθνές Νηολόγιο θα υπάγονται στο καθεστώς φόρου χωρητικότητας. Τα κέρδη από τις δραστηριότητες του άλλου πλοίου θα φορολογούνται σύμφωνα με το κανονικό καθεστώς φόρου εταιρειών. Ο ισλανδικές αρχές επιβεβαίωσαν την εν λόγω συμφωνία.
   
      (19)  Υπόθεση E-6/98 Η κυβέρνηση της Νορβηγίας κατά της Εποπτεύουσας Αρχής της ΕΖΕΣ, [1999] Συλλογή του Δικαστηρίου της ΕΖΕΣ, σ. 74, σκέψη 34. Υπόθεση E-1/04 Fokus Bank [2004] Συλλογή του Δικαστηρίου της ΕΖΕΣ, σ. 11, σκέψη 20.
   
      (20)  Βλέπε για παράδειγμα, Υπόθεση C-270/83 Επιτροπή κατά Γαλλίας, Συλλογή 1986, σ. 273, σκέψη 13, και Υπόθεση C-311/97 Royal Bank of Scotland, Συλλογή 1999, σ. 2651, σκέψη 22.
   
      (21)  Υπόθεση C-471/04 Keller Holding, Συλλογή 2006, σ. I-2017, σκέψη 49.
   
      (22)  Υπόθεση 270/83, Επιτροπή κατά Γαλλίας, Συλλογή 1986, σ. 273, σκέψη 13· Υπόθεση C-311/97 Royal Bank of Scotland όπως προαναφέρθηκε, σκέψεις 23-31· και Υπόθεση C-253/03 CLT-UFA SA, Συλλογή 2006, σ. I-1831, σκέψεις 14-17.
   
      (23)  Υπόθεση C-221/89 Factortame και άλλοι, Συλλογή 1991, σ. I-3905, σκέψεις 22 έως 23.
   
      (24)  Όπως στην απόφαση αριθ. 755/08/COL της 3ης Δεκεμβρίου 2008, στην οποία περίπτωση το καθεστώς όριζε ότι έπρεπε να υπάρχει σύνδεση με τη σημαία κράτους ΕΟΧ.
   
      (25)  Στη Νορβηγία, δεν υπολογίζεται θεωρητικό κέρδος. Ο φόρος χωρητικότητας υπολογίζεται άμεσα πολλαπλασιάζοντας τους φορολογικούς συντελεστές με την πραγματική χωρητικότητα. Οι συντελεστές για την Ισλανδία, τη Λιθουανία και την Ιταλία είναι συντελεστές θεωρητικών κερδών στους οποίους μετά εφαρμόζεται ο κανονικός εγχώριος φόρος επιχειρήσεων. Ως εκ τούτου, παρά το γεγονός ότι οι συντελεστές στη Νορβηγία και την Ισλανδία φαίνεται να είναι παραπλήσιοι, οδηγούν σε πολύ διαφορετικό επίπεδο φόρου που όντως καταβάλλεται από τον πλοιοκτήτη. Για παράδειγμα, ένας πλοιοκτήτης με χωρητικότητα 30 000 ΝΤ θα πλήρωνε φόρο χωρητικότητας σχεδόν 46 ευρώ στη Νορβηγία και σχεδόν 7 ευρώ στην Ισλανδία ().
   
      (26)  Βλέπε περαιτέρω την απόφαση της Αρχής για το νορβηγικό καθεστώς φόρου χωρητικότητας, απόφαση αριθ. 755/08/COL της 3ης Δεκεμβρίου 2008.
   
      (27)  Οι αναφερόμενοι συντελεστές είναι αυτοί της ημερομηνίας έκδοσης της απόφασης και αντανακλούν τις τρέχουσες συναλλαγματικές ισοτιμίες. Η Αρχή θεωρεί, ωστόσο, ότι ακόμη και πριν η οικονομική κρίση επηρεάσει την ισλανδική króna, το επίπεδο της ισλανδικής φορολογικής βάσης δεν εναρμονιζόταν με τους εφαρμοστέους συντελεστές στα άλλα κράτη ΕΟΧ, βλέπε. Απόφαση αριθ. 721/07/COL.
   
      (28)  Βλέπε απόφαση της Επιτροπής 2005/417/ΕΚ της 30ής Ιουνίου 2004 σχετικά με σειρά φορολογικών μέτρων τα οποία σχεδιάζει να εφαρμόσει το Βέλγιο υπέρ των θαλάσσιων μεταφορών, ΕΕ L 150 της 10.6.2005, σ. 1. Οι βελγικές αρχές είχαν την πρόθεση να προσφέρουν χαμηλότερους φορολογικούς συντελεστές για μεγαλύτερα πλοία που θα επέστρεφαν στη βελγική σημαία. Στην περίπτωση του Βελγίου υπήρχε μειωμένος συντελεστής για την κατηγορία άνω των 40 000 κόρων, που έγινε αποδεκτός υπό τον όρο ότι το πλοίο είναι νέο ή ότι ήταν νηολογημένο υπό τη σημαία τρίτου κράτους για διάστημα πέντε ετών πριν εισέλθει στο βελγικό σύστημα, Η επιφύλαξη της Επιτροπής σχετικά με την εν λόγω αποκλίνουσα φορολογική βάση αφορούσε το γεγονός ότι μια χαμηλή φορολογική βάση μπορεί να οδηγήσει σε νόθευση του ανταγωνισμού εάν αποτελεί κίνητρο για τους μη Βέλγους πλοιοκτήτες να μεταφέρουν τα πλοία τους από ένα κοινοτικό νηολόγιο στο βελγικό.
   
      (29)  Βλέπε απόφαση αριθ. 755/08/COL της 3ης Δεκεμβρίου 2008 για τις τροποποιήσεις στο ειδικό νορβηγικό φορολογικό σύστημα για τη ναυτιλία.
   
      (30)  απόφαση N 93/2006 – Πολωνία.